REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/12-19

8. februar 2019. godine

B e o g r a d

ZAPISNIK

SA 62. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 8. FEBRUARA 2019. GODINE

Sednica je počela u 12,00 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Veroljub Matić, Dragana Barišić, Dušica Stojković, Branimir Jovanović, Momo Čolaković i Petar Petrović.

Sednici su prisustvovali i zamenici članova Odbora: Vera Jovanović, zamenik Darka Laketića, Jelena Mijatović, zamenik Marka Zeljuga, koja je pristupila u toku razmatranja 1. tačke dnevnog reda, Stefana Miladinović, zamenik Đorđa Milićevića, Milorad Mirčić, zamenik Vojislava Šešelja i Vjerica Radeta, zamenik Nemanje Šarovića.

Sednici je prisustvovao i Vladimir Orlić, narodni poslanik Poslaničke grupe Srpska napredna stranka, koji nije član Odbora.

Sednici su, na poziv predsednika Odbora prisustvovali i: dr Miloje Obradović, predsednik Komisije za zaštitu konkurencije i Milica Stanković, rukovodilac Sektora za normativno-pravne, kadrovske i opšte poslove; Đurđa Janićijević, viši savetnik u Službi Poverenika za zaštitu ravnopravnosti; dr Nikola Altiparmakov, član Fiskalnog saveta i Zlatiborka Andrejić, sekretar Fiskalnog saveta; Željka Janković, pomoćnik generalnog sekretara Zaštitnika građana; Vesna Gojković Milin, zamenik predsednika Republičke komisije za zaštitu prava u postupcima javnih nabavki, Sanja Bojanić, sekretar Službe Republičke komisije za zaštitu prava u postupcima javnih nabavki i Ivana Tot, pomoćnik sekretara Komisije; Stanojla Mandić, zamenik Poverenik za informacije od javnog značaja i zaštitu podataka o ličnosti i Marinko Radić, generalni sekretar Službe Poverenika; Marko Janković, član Komisije za hartije od vrednosti i Željko Vulović, direktor Sektora za pravne poslove.

Sednici nisu prisustvovali članovi Odbora: Darko Laketić, Marko Zeljug, Đorđe Milićević, Vojislav Šešelj, Nemanja Šarović, Branka Stamenković, Goran Ćirić, Nenad Konstantinović i Nenad Čanak.

Predsednik Odbora je obrazložio da je sednicu sazvao u roku kraćem od roka predviđenog članom 72. stav 2. Poslovnika Narodne skupštine, zbog potrebe da Odbor što pre donese akte iz predloženog dnevnog reda.

Odbor je većinom glasova prihvatio predlog predsednika Odbora za obavljanje zajedničkog jedinstvenog pretresa o tač. 1.-7. predloženog dnevnog reda, na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine.

Na predlog predsednika, Odbor je većinom glasova utvrdio dnevni red sednice u celini:

D n e v n i r e d:

1. Razmatranje predloga Komisije za zaštitu konkurencije za utvrđivanje maksimalnog broja zaposlenih na neodređeno vreme u Stručnoj službi Komisije za zaštitu konkurencije u 2019. godini (21 Broj:112-16/19 od 4. januara 2019. godine);
2. Razmatranje predloga Poverenika za zaštitu ravnopravnosti za utvrđivanje maksimalnog broja zaposlenih na neodređeno vreme u Stručnoj službi Poverenika za zaštitu ravnopravnosti u 2019. godini (21 Broj: 112-106/19 od 23. januara 2019. godine);
3. Razmatranje predloga Fiskalnog saveta za utvrđivanje maksimalnog broja zaposlenih na neodređeno vreme u Stručnim službama Fiskalnog saveta u 2019. godini (21 Broj: 112-138/19 od 28. januara 2019. godine);
4. Razmatranje predloga Zaštitnika građana za utvrđivanje maksimalnog broja zaposlenih na neodređeno vreme u Stručnoj službi Zaštitnika građana u 2019. godini (21 Broj: 112-161/19 od 30. januara 2019. godine);
5. Razmatranje predloga Republičke komisije za zaštitu prava u postupcima javnih nabavki za utvrđivanje maksimalnog broja zaposlenih na neodređeno vreme u Službi Republičke komisije za zaštitu prava u postupcima javnih nabavki u 2019. godini (21 Broj: 112-168/19 od 31. januara 2019. godine);
6. Razmatranje predloga Poverenika za informacije od javnog značaja i zaštitu podataka o ličnosti za utvrđivanje maksimalnog broja zaposlenih na neodređeno vreme u Službi Poverenika za informacije od javnog značaja i zaštitu podataka o ličnosti u 2019. godini (21 Broj: 112-176/19 od 1. februara 2019. godine);
7. Razmatranje predloga Komisije za hartije od vrednosti za utvrđivanje maksimalnog broja zaposlenih na neodređeno vreme u Komisiji za hartije od vrednosti u 2019. godini (21 Broj: 112-192/19 od 4. februara 2019. godine).

**Prva – Sedma tačka dnevnog reda**: Razmatranje predloga Komisije za zaštitu konkurencije za utvrđivanje maksimalnog broja zaposlenih na neodređeno vreme u Stručnoj službi Komisije za zaštitu konkurencije u 2019. godini; Razmatranje predloga Poverenika za zaštitu ravnopravnosti za utvrđivanje maksimalnog broja zaposlenih na neodređeno vreme u Stručnoj službi Poverenika za zaštitu ravnopravnosti u 2019. godini; Razmatranje predloga Fiskalnog saveta za utvrđivanje maksimalnog broja zaposlenih na neodređeno vreme u Stručnim službama Fiskalnog saveta u 2019. godini; Razmatranje predloga Zaštitnika građana za utvrđivanje maksimalnog broja zaposlenih na neodređeno vreme u Stručnoj službi Zaštitnika građana u 2019. godini; Razmatranje predloga Republičke komisije za zaštitu prava u postupcima javnih nabavki za utvrđivanje maksimalnog broja zaposlenih na neodređeno vreme u Službi Republičke komisije za zaštitu prava u postupcima javnih nabavki u 2019. godini; Razmatranje predloga Poverenika za informacije od javnog značaja i zaštitu podataka o ličnosti za utvrđivanje maksimalnog broja zaposlenih na neodređeno vreme u Službi Poverenika za informacije od javnog značaja i zaštitu podataka o ličnosti u 2019. godini; Razmatranje predloga Komisije za hartije od vrednosti za utvrđivanje maksimalnog broja zaposlenih na neodređeno vreme u Komisiji za hartije od vrednosti u 2019. godini;

U skladu sa usvojenim predlogom predsednika Odbora, Odbor je o navedenim tačkama utvrđenog dnevnog reda sednice vodio zajednički jedinstveni pretres.

Predsednik Odbora je upoznao članove i zamenike članova Odbora da je Zakonom o načinu određivanja maksimalnog broja zaposlenih u javnom sektoru propisano da Odbor utvrđuje maksimalan broj zaposlenih za svaku kalendarsku godinu za ukupno 12 državnih organa, organizacija i tela; da su na dnevnom redu obrazloženi predlozi koje je podnelo sedam državnih organa; da je, kao i prethodnih godina, uočeno da ovi državni organi imaju manji broj zaposlenih nego što je to predviđeno njihovim aktima o sistematizaciji na koje saglasnost daju ili nadležni odbori Narodne skupštine ili Narodna skupština. Dalje je pojasnio da u slučaju kada organ samostalno donosi pravilnik, Vlada, nadležni Odbor ili Narodna skupština daju saglasnost na njihove finansijske planove. S tim u vezi je predložio da kriterijum za određivanje maksimalnog broja zaposlenih bude obezbeđenost finansijskih sredstava za isplatu plata utvrđenih Zakonom o budžetu Republike Srbije za 2019. godinu, a za one organe koji se ne finansiraju iz budžeta već iz sopstvenih prihoda, da kriterijum bude obezbeđenost sredstava u skladu sa njihovim finansijskim planovima, na koje saglasnost daje Vlada ili Narodna skupština.

U nastavku sednice, predstavnici institucija su obrazlagali svoje predloge, nakon čega su članovi i zamenici članova Odbora davali svoje komentare i postavljali pitanja.

Predsednik Komisije za zaštitu konkurencije, dr Miloje Obradović, je obrazložio da je predloženi maksimalan broj zaposlenih na neodređeno vreme u 2019. godini u Komisiji 58, što je za četiri zaposlena više u odnosu na 2018. godinu, istakavši da je Vlada dala saglasnost na Finansijski plan Komisije za 2019. godinu.

Milorad Mirčić je predložio da Odbor razmatra predloge samo onih državnih organa čiji predstavnici prisustvuju sednici jer, po njegovom mišljenju, nedolazak pojedinih predstavnika državnih organa na sednicu na kojoj se razmatraju njihovi predlozi predstavlja nepoštovanje Odbora. Predsednik Odbora je s tim u vezi pojasnio da s obzirom na to da je Odbor već usvojio dnevni red, nema mogućnosti da se pojedini predlozi ne razmatraju.

Vjerica Radeta je predložila da, s obzirom na to da je rasprava o tačkama dnevnog reda objedinjena, svi predstavnici najpre obrazlože svoje predloge za utvrđivanje maksimalnog broja zaposlenih, a da nakon toga članovi Odbora raspravljaju o njima, sa čime se predsednik Odbora saglasio.

U nastavku sednice je Đurđa Janićijević, savetnik u Službi Poverenika za zaštitu ravnopravnosti, obrazložila podneti predlog navevši da je Pravilnikom o unutrašnjem uređenju i sistematizaciji radnih mesta sistematizovano ukupno 60 izvršilaca, te je u skladu sa tim i predlog Poverenika da maksimalan broj zaposlenih na neodređeno vreme u 2019. godini bude 60, kao i u 2018. godini, a da se popunjavanje kapaciteta u 2019. godini vrši u skladu sa sredstvima predviđenim Zakonom o budžetu Republike Srbije za 2019. godinu.

Nikola Altiparmakov, član Fiskalnog saveta, je istakao da je Fiskalni savet, u odnosu na 17 sistematizovanih radnih mesta, podneo predlog da maksimalan broj zaposlenih na neodređeno vreme u 2019. godini bude 9, što u odnosu na 2018. godinu predstavlja povećanje za jednog izvršioca.

Željka Janković, pomoćnik generalnog sekretara Zaštitnika građana, je prenela žaljenje gospodina Zorana Pašalića, Zaštitnika građana koji, zbog neizostavnih obaveza koje su iznenada iskrsle nije u mogućnosti da prisustvuje sednici. U nastavku izlaganja navela je da je Narodna skupština 7.12.2018. godine dala saglasnost na novi Pravilnik o unutrašnjem uređenju i sistematizaciji radnih mesta u Stručnoj službi Zaštitnika građana kojim je izvršena reorganizacija posla, u cilju efikasnijeg ostvarivanja nadležnosti Zaštitnika; da je Zaštitnik podneo Ministarstvu finansija Predlog kadrovskog plana sa izmenom na saglasnost; da Zaštitnik građana planira da popuni predviđeni broj radnih mesta sa 106 izvršilaca, sukcesivno, u skladu sa masom obezbeđenih finansijskih sredstava, te da je iz navedenih razloga predlog da Odbor utvrdi da maksimalan broj zaposlenih na neodređeno vreme u Stručnoj službi Zaštitnika građana u kalendarskoj 2019. godini iznosi 106 zaposlenih, kako je i predviđeno aktom o sistematizaciji.

Vesna Gojković Milin, zamenik predsednika Republičke komisije za zaštitu prava u postupcima javnih nabavki, se zahvalila na pozivu da prisustvuje sednici i istakla da je predlog koji je Komisija podnela zasnovan na realnim potrebama i finansijskim mogućnostima u skladu sa Zakonom o budžetu, i pozvala sekretara Službe Republičke komisije za zaštitu prava u postupcima javnih nabavki da članovima Odbora detaljnije obrazloži predlog za određivanje maksimalanog broja zaposlenih. Sanja Bojanić, sekretar Službe Republičke komisije za zaštitu prava u postupcima javnih nabavki je istakla da je predloženi maksimalan broj zaposlenih za 2019. godinu nepromenjen u odnosu na 2018. godinu, da je u Komisiji zaposleno 54 državnih službenika za koji broj su obezbeđena finansijska sredstva u Budžetu Republike Srbije, kao i da Komisija za ovaj broj zaposlenih ima saglasnost Ministarstva finansija na predlog kadrovskog plana.

Stanojla Mandić, zamenik Poverenika za informacije od javnog značaja i zaštitu podataka o ličnosti je istakla da je predloženi broj zaposlenih na neodređeno vreme u 2019. godini 94, da je taj broj nepromenjen u odnosu na prethodne godine, odnosno da je taj broj predviđen aktom o sistematizaciji i posebno je ukazala na činjenicu da se u tekućoj godini očekuje primena novog Zakona o zaštiti podataka o ličnosti koja će neminovno zahtevati izmenu postojećeg akta o sisitematizaciji zbog brojnih, novih ovlašćenja Poerenika.

Marko Janković, član Komisije za hartije od vrednosti, je obrazlažući predlog za utvrđivanje maksimalnog broja zaposlenih na neodređeno vreme u 2019. godini istakao da je u Komisiji trenutno zaposleno 29 izvršilaca na neodređeno vreme, da je predloženi maksimalan broj za 2019. godinu 46, kako je predviđeno aktom o sistemazizaciji, kao što je bilo i u 2018. godini.

U diskusiji su učestovali: Vjerica Radeta i Milorad Mirčić.

Vjerica Radeta je tokom diskusije iznela primedbu da čelni ljudi pojedinih nezavisnih državnih organa, organizacija i tela za koje se utvrđuje maksimalan broj zaposlenih na neodređeno vreme, ne prisustvuju sednici čime se omalovažava Skupština; da se Poslanička grupa SRS duže vreme zalaže za ukidanje zabrane zapošljavanja u javnom sektoru; da bi o predlogu Poverenika za informacije od javnog značaja i zaštitu podataka o ličnosti za povećanje broja zaposlenih trebalo odložiti izjašnjavanje jer je mandat Poverenika istekao i da, tek kada novi Poverenik bude izabran, Odbor može da određuje broj zaposlenih u toj instituciji; skrenula je pažnju na neophodnost da podnosioci predloga konkurse za zapošljavanje novih lica objavljuju u visoko tiražnim novinama kako bi ta radna mesta bila dostupna građanima Srbije a ne, kao što je praksa, da se oglasi objavljuju u ''Službenom glasniku'' ili u novinama sa izuzetno malim tiražom.

Milorad Mirčić je istakao da ni jedan od podnosioca predloga za utvrđivanje maksimalnog broja zaposlenih nije redukovao broj radnih mesta u odnosu na prethodnu sistematizaciju; da i dalje postoje radna mesta pod nazivom savetnici ili specijalni savetnici, da se bez savetodavne uloge može jer savetodavna uloga ili mišljenje ne obavezuju; da se u pojedinim sistematizacijama predviđa i radno mesto kafe kuvarice a da postoje načini da se takvi poslovi obavljaju preko raznih servisa za usluge ili preko studentskih zadruga i da bi to bio racionalan način trošenja budžetskih sredstava; da vlast, iako je obećala, nije ukinula razne agencije i da se i dalje, ne mala sredstva, troše za održavanje rada agencija, komisija i regulatornih tela.

Odbor je u skladu sa članom 157. stav 2. Poslovnika Narodne skupštine, o svakom predlogu odluke, odlučivao posebno.

1) Na predlog predsednika, Odbor je većinom glasova usvojio Predlog odluke o utvrđivanju maksimalnog broja zaposlenih na neodređeno vreme u Stručnoj službi Komisije za zaštitu konkurencije u 2019. godini: 58 zaposlenih uz ograničenje obezbeđenom masom sredstava za isplatu plata iz Finansijskog plana Komisije, iz tačke 1. dnevnog reda.

2) Na predlog predsednika, Odbor je većinom glasova usvojio Predlog odluke o utvrđivanju maksimalnog broja zaposlenih na neodređeno vreme u Stručnoj službi Poverenika za zaštitu ravnopravnosti u 2019. godini: 60 zaposlenih uz ograničenje obezbeđenom masom sredstava za plate u skladu sa Zakonom o budžetu, iz tačke 2. dnevnog reda.

3) Na predlog predsednika, Odbor je većinom glasova usvojio Predlog odluke o utvrđivanju maksimalnog broja zaposlenih na neodređeno vreme u Stručnim službama Fiskalnog saveta u 2019. godini: 9 zaposlenih, iz tačke 3. dnevnog reda.

4) Na predlog predsednika, Odbor je većinom glasova usvojio Predlog odluke o utvrđivanju maksimalnog broja zaposlenih na neodređeno vreme u Stručnoj službi Zaštitnika građana, u 2019. godini: 106 zaposlenih uz ograničenje obezbeđenom masom sredstava za plate u skladu sa Zakonom o budžetu, iz tačke 4. dnevnog reda.

5) Na predlog predsednika, Odbor je većinom glasova usvojio Predlog odluke o utvrđivanju maksimalnog broja zaposlenih na neodređeno vreme u Službi Republičke komisije za zaštitu prava u postupcima javnih nabavki, u 2019. godini: 54 zaposlena, iz tačke 5. dnevnog reda.

6) Na predlog predsednika, Odbor je većinom glasova usvojio Predlog odluke o utvrđivanju maksimalnog broja zaposlenih na neodređeno vreme u Službi Poverenika za informacije od javnog značaja i zaštitu podataka o ličnosti u 2019. godini: 94 zaposlena uz ograničenje obezbeđenom masom sredstava za plate u skladu sa Zakonom o budžetu, iz tačke 6. dnevnog reda.

7) Na predlog predsednika, Odbor je većinom glasova usvojio Predlog odluke o utvrđivanju maksimalnog broja zaposlenih na neodređeno vreme u Komisiji za hartije od vrednosti u 2019. godini: 46 zaposlenih uz ograničenje obezbeđenom masom sredstava za plate u skladu sa Finansijskim planom Komisije, iz tačke 7. dnevnog reda.

\* \* \*

Sednica je završena u 12,55 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović